**ELŐTERJESZTÉS**

**Szombathely Megyei Jogú Város Közgyűlésének**

**2017. október 26-i ülésére**

**Javaslat a Gothard-kastély fejlesztési koncepciójával kapcsolatos döntések meghozatalára**

Szombathely Megyei Jogú Város Közgyűlése a 425/2015. (XII.10.) Kgy. sz. határozatában tudomásul vette a Modern Városok Program megvalósítására Magyarország Kormányával kötött Együttműködési megállapodás tartalmát. A megállapodás 4. pontja értelmében a Kormány támogatja a Gothard-kastély rekonstrukcióját, és elősegíti egy zarándokszállás kialakítását.

Magyarország Kormánya és Szombathely Megyei Jogú Város Önkormányzata közötti együttműködési megállapodás végrehajtásával összefüggő feladatokról szóló 1936/2015 (XII.12.) Korm. határozat 4. pontjában a Kormány úgy döntött, hogy: „támogatja a Gothard-kastély felújítására és új funkciókkal történő hasznosítására irányuló önkormányzati tervet.”

Szombathely Megyei Jogú Város Közgyűlése 38/2016 (II.25) Kgy. sz. határozatában elfogadta a Savaria Városfejlesztési Nkft. által készített, a Gothard-kastély fejlesztésére irányuló koncepcionális javaslatot, valamint felhatalmazta a polgármestert, hogy a tervezéshez és megvalósításhoz szükséges kormányzati források biztosítása érdekében szükséges intézkedéseket tegye meg.

A kormányzati forrás felhasználása érdekében folyamatos egyeztetés zajlott a kormányhatározatban kijelölt felelős minisztériumokkal. A tárgyalások során a fejlesztés támogatható műszaki tartalmának változtatására és véglegesítésére került sor: a műszaki tartalomból kikerült az egyházi projektelem, a fejlesztési elképzelés jelenleg kizárólag önkormányzati fejlesztési elemeket tartalmaz. A módosult támogathatósági szempontrendszer megfelelően az Equinox Consulting Kft. új fejlesztési koncepciót készített.

Fentiek alapján a „**Csillagászati, természettudományi látogatóközpont, tudományos-látvány kutatóműhely és rendezvényközpont kialakítása a Gothard kastélyban**” című fejlesztési koncepció elfogadását javaslom.

Az előterjesztés melléklete a terjedelmére való tekintettel elektronikusan kerül kiküldésre. Elérhetősége: <http://www.szombathely.hu/kozgyules/e-kozgyules/>

Kérem a Tisztelt Közgyűlést, hogy az előterjesztést megtárgyalni, és a határozati javaslatokat elfogadni szíveskedjék.

**Szombathely, 2017. október „……..”**

**/: Dr. Puskás Tivadar :/**

**Határozati javaslat**

**……../2017. (X. 26.) Kgy. sz. határozat**

1. A Közgyűlés a **„Javaslat a Gothard-kastély fejlesztési koncepciójával kapcsolatos döntések meghozatalára”** című előterjesztést megtárgyalta, annak mellékletét képező fejlesztési koncepciót megismerte, és egyetért az abban foglaltakkal.
2. A Közgyűlés felhatalmazza a polgármestert, hogy a fejlesztés megvalósítása érdekében szükséges területszerzéssel kapcsolatos egyeztetéseket kezdje meg.
3. A Közgyűlés felkéri a polgármestert, hogy a fejlesztési projekt előkészítéséhez szükséges kormányzati források biztosítása érdekében a további intézkedéseket tegye meg.
4. A Közgyűlés a projekt egyházi beruházásként történő megvalósítására vonatkozó 39/2016. (II.25) Kgy. sz. határozatot visszavonja.

**Felelősök:** Dr. Puskás Tivadar polgármester

Illés Károly alpolgármester

Dr. Károlyi Ákos jegyző

(A végrehajtásért felelős:

Szakály Szabolcs, Városfejlesztési Kabinet vezetője)

**Határidő:** 1-4 pont esetében: azonnal